## Educació presenta a la resta de comunitats autònomes la política de salut mental i convivència del sistema educatiu valencià

*** La directora general d’Innovació i Inclusió Educativa ha participat en la I Trobada de Treball Convivència i Salut Mental a Múrcia
* Escrig ha destacat la col·laboració entre la Conselleria d’Educació i la de Sanitat per a garantir el benestar emocional de l’alumnat
* La Conselleria d’Educació treballa en un nou decret i una nova orde de convivència que atenga les necessitats actuals**

La Conselleria d’Educació, Cultura, Universitats i Ocupació ha traslladat a la resta de comunitats autònomes la política de salut mental i convivència dels centres escolars de la Comunitat Valenciana.

La directora general d’Innovació i Inclusió Educativa, Xaro Escrig, ha participat en la I Trobada de Treball Convivència i Salut Mental, organitzat pel Consell Escolar de la Regió de Múrcia, a la qual han assistit Andalusia, la Comunitat Valenciana, la Regió de Múrcia i la Comunitat de Madrid. Escrig ha estat acompanyada del president del Consell Escolar de la Comunitat Valenciana, Salvador Oliver.

Durant la presentació de ‘La convivència escolar i salut mental: experiències en altres CA’, Xaro Escrig ha destacat la importància d’atendre la realitat del sistema educatiu valencià en la normativa que s’està treballant “i que permet crear un ambient escolar basat en principis democràtics, tolerància i respecte, garantint així una educació inclusiva des de l’equitat, així com la prevenció de conflictes”.

Així mateix, la directora general ha explicat els diferents protocols que se seguixen en els centres de la Comunitat Valenciana per a previndre la violència en els centres educatius i promoure un ambient de convivència positiva a través del Pla PREVI. “Es tracta d’un pla que inclou mesures preventives per al sistema educatiu, persones en risc i la societat en general”, ha afegit.

La directora general d’Innovació i Inclusió Educativa ha destacat la prioritat que el Govern Valencià dona a la salut mental de l’alumnat, “per això, dins del Pla valencià de salut mental i addiccions 2024-2027, es fa referència al compromís de creació d’unitats de detecció precoç en l’àmbit educatiu dirigides a la intervenció inicial i la derivació, si és procedent, així com a l’orientació i el suport específic al professorat”.

En este sentit, Xaro Escrig ha destacat la col·laboració entre la Conselleria d’Educació i la Conselleria de Sanitat, que establixen mesures per a garantir el benestar emocional de l’alumnat.

La directora general ha assenyalat que la Comunitat Valenciana disposa d’unitats de detecció precoç en l’àmbit escolar, “formades per equips de psicòlegs que depenen directament dels servicis de salut mental de cada departament de salut i estan a la disposició dels centres educatius”.

En la seua intervenció, la directora general d’Innovació i Inclusió Educativa ha avançat que la Conselleria “treballa en un nou decret i una nova orde de convivència que es presentarà el mes que ve als sindicats en una taula de negociació. L’objectiu és que la normativa done resposta a les necessitats actuals”.

Finalment, Xaro Escrig ha fet referència a la situació excepcional que s’ha viscut a la Comunitat Valenciana amb la riuada del 29 d’octubre. “Des de la Conselleria d’Educació vam donar prioritat a l’atenció psicològica per a pal·liar possibles problemes de salut mental entre l’alumnat afectat. Immediatament vam oferir formació a milers de docents per a dotar-los de les ferramentes necessàries que els permetera afrontar estes situacions excepcionals i estem desenrotllant diferents mesures per a possibilitar la detecció precoç de possibles trastorns emocionals entre xiquets i adolescents”.

Fecha: 31/03/2025